
Creştinismul a însemnat, încă de la început, o învățătură transmisă altora 
spre a fi cunoscută, învățată, memorizată şi trăită până la martiriu. Crestinismul 
nu a fost niciodată o învăţătură la care să aibă acces numai cei inițiați sau cei 
aleşi pentru acest scop. Dimpotrivă, toţii apostoli au primit de la Isus cel înviat 
această poruncă: „Aşadar, mergeţi, învăţaţi toate neamurile, botezându-le în 
numele Tatălui şi al Fiului şi al Sfântului Duh, invätändu-le să ţină toate câte 
v-am poruncit” (Mt 28,19). 

Ne rețin atenţia două expresii din cuvintele de adio pronunţate de Isus cu 
prilejul inältärii la cer si pe care doar Matei le-a reţinut: învățați toate 
neamurile şi invatandu-le să ţină toate câte v-am poruncit. Aceste două 
expresii exprimă voinţa ultimă a Mântuitorului. Prin urmare, creştinismul nu 
a însemnat nicicând o învăţătură ezoterică la care să aibă acces doar câţiva 
iniţiaţi pregătiţi special pentru aceasta. Creştinismul a însemnat o carte vie, 
deschisă tuturor acelora care voiau să cunoască noua învățătură predicată de 
Isus. Aşa au înţeles şi sfinţii Părinţi creştinismul când au organizat primele 
şcoli de învăţătură în Orient şi în Occident. La aceste şcoli s-au format 
generaţiile de predicatori, învățând temeinic doctrina creştină şi devenind buni 
cunoscători şi predicatori neinfricati ai religiei creştine. 

Creştinismul a însemnat înainte de toate o învăţătură desăvârşită. Un 
exemplu în acest sens ne oferă Predica de pe munte. Avea atâta dreptate 
evanghelistul Marcu când scria, referindu-se la modul de a învăţa al 
Mântuitorului: „o învăţătură nouă şi plină de autoritate” (Mc 1,27). 
Crestinismul este o învăţătură care se adresează în egală măsură inimii şi minții 
omului, adică omului în totalitatea sa. 


! Termenul pedagogie, la care se referă studiul prezent, vine din limba greacă (naıdayoyıa 
adică, noi, natðoç = copil şi ayoye = conducere) şi înseamnă ştiinţa care studiază metodele de 
educaţie şi de instruire a oamenilor sau a tineretului în special. Cf. Dicţionar de neologisme, 
Bucureşti 1978°. 

1. Ce sunt parabolele? 


Termenul parabolă vine din limba greacă napaßoAnN şi înseamnă comparaţie 
sau discurs pe bază de asemănare. Acest termen, aşa cum este el folosit în 
Evanghelii, poate fi definit în felul următor: o povestire fictivă, dar verosimilă, 
care ilustrează o învăţătură morală sau un adevăr doctrinar prin intermediul 
unei comparații sau asemănări. 

Este necesar să facem din capul locului o clarificare între parabolă şi 
alegorie. În timp ce alegoria este formată dintr-o serie de metafore, în care 
fiecare element constitutiv are o semnificație precisă (cf., de exemplu, viţa şi 
mläditele din alegoria cu acelaşi nume din /n 15,1-17), în parabolă, în schimb, 
ceea ce contează este substanţa învăţăturii, pe când cuvintele au o funcţie mai 
curând ornamentală. De asemenea, parabola are ca scop în sine clarificarea unei 
probleme; alegoria, în schimb, ascunde adevărul. Atât parabolele, cât şi 
alegoriile sunt genuri literare foarte apropiate între ele şi tocmai de aceea este 
logic ca elemente alegorice să se infiltreze deseori în textele parabolelor. 

Ca formă literară, parabolele sunt poate cele mai potrivite cu modul dialogal 
de care se folosea Isus pentru a intra în contact direct cu ascultătorii săi. De 
aceea, parabolele sunt, în primul rând, o modalitate de a intra în dialog cu 
masele eterogene de oameni. Isus nu se mulţumeşte numai să se prezinte în faţa 
ascultătorilor săi cu un punct de vedere personal, ci vrea să se confrunte şi cu 
alte puncte de vedere. Pentru aceasta, Isus este direct interesat să se adreseze 
şi inimii ascultătorilor săi, înainte de a le vorbi minţii. 

Creştinismul vrea să fie mai întâi înţeles, apoi trăit şi, în cele din urmă, 
predicat. Din acest motiv, putem presupune că Isus Cristos a adoptat o 
pedagogie de la care nu făcut niciodată rabat. Lui Isus nu i-a fost frică să 
asculte punctul de vedere al ascultătorilor săi ori să-şi confrunte propriile idei 
cu cele ale altora. Dimpotrivă, s-a angajat de fiecare dată la un dialog rodnic şi 
eficace cu interlocutori săi, a procedat la un schimb de idei sau a împărtăşit cu 
ei o nouă experienţă de viaţă. De aceea, multi exegeti înclină să creadă că 
parabolele nu au o simplă funcţie cu caracter pedagogic, ci, dimpotrivă, sunt 
un instrument didactic destinat să comunice idei şi, implicit, experienţe de 
viață. Isus, fiind un bun pedagog şi psiholog, ştia perfect să se adapteze 
interlocutorilor săi, mentalităților lor, modului lor de a gândi, de a fi sau de a 
concepe viaţa. 

Au fost unii exegeti care au considerat parabolele drept simple modalități 
„de a povesti glume sau de a evoca situaţii familiare ascultătorilor” şi, prin 
urmare, ca fiind destinate unor „persoane care aveau nevoie de a fi distrate, şi 

nu atât de a li se comunica un mesaj anume””. Un alt exeget definea parabolele 


ca fiind pur şi simplu „o armă de controversă... al cărei scop era cel de a se 
apăra sau de a ataca”. În sfârşit, Joachim Jeremias, un exeget german bun 
cunoscător şi un pasionat al lumii parabolelor, împărtăşeşte întrutotul punctul 
de vedere exprimat mai sus: „parabolele sunt, în primul rând, o armă de luptă”. 

Primul exeget care le-a definit ca „o situaţie de dialog” a fost tot unul 
german, E. Linnemann’. După părerea lui, parabolele erau destinate nu atât să 
comunice idei ori să-şi informeze ascultătorii, ci, în primul rând, să obţină 
consensul lor şi, apoi, să-i determine să facă o alegere personală şi conştientă. 
Plecând de la această premisă, se poate spune că multe dintre parabolele lui 
Isus propun o situaţie specială în care Isus este chemat să intre în dialog cu 
ascultătorii säi, care împărtăşesc puncte de vedere diferite de ale lui. O simplă 
discuţie cu aceşti ascultători ar fi trezit doar curiozitatea lor, însă Isus vrea mult 
mai mult, pune în joc întreaga sa pedagogie. De aceea, fără să jignească sau, 
mai bine zis, fără ca cineva să se simtă cumva jignit, Isus preferă să istorisească 
un crâmpei din viaţa obişnuită, cunoscută şi trăită de toţi în viaţa de zi cu zi. În 
felul acesta, discuţia lui Isus cu masele căpătă un ton realist, este transpusă pe 
un alt teren, cel al experienţei acumulate în viaţa de fiecare zi. Astfel, pentru 
Isus, parabolele devin un instrument eficace de a conduce un dialog pe multiple 
planuri cu ascultători săi şi, deci, de-a evita acele împotmoliri care sunt inerente 
controverselor. 

Prin urmare, marea artă pedagogică a lui Isus se arată, în primul rând, în 
parabolele sale. Acestea nu sunt contestate de nimeni, ci, dimpotrivă, multi 
dintre ascultători se recunosc în ele. Dovadă a acestui fapt sunt expresiile 
introductive cu funcție interogativă, de exemplu, „Care dintre voi?” (Le 
11,5.11; 12,25; 14,5.28; 15,4; 17,7) sau „Ce ti/vi se pare?” (Le 17,25; 18,12; 
21,28) sau prezenţa particulei „oare?” (Mt 7,16; Mc 4,21 şi Le 6,39). 

Aşa cum ştiţi cu toţii, parabolele ocupă cea mai mare parte din textul 
evanghelic, în special la sinoptici. Prin parabole sale, Isus ne-a făcut cunoscută 
experienţa sa cu adevărat unică, trăită în precedenţă în sânul Tatălui său ceresc, 
exprimată prin formula teologică in sinu Patris. Semnificativă, în parabole lui 
Isus, este acțiunea lor. Ne impresionează, de exemplu, caritatea samariteanului 


? Cf. E. TROCME, Jesus de Nazareth vu par les temoins de sa vie, Neuchâtel 1971, 94-110. 
3 Cf. T. CADOUX, The Parables of Jesus — Their Art and Use, New York 1931. 

+ Cf. Die Gleichniße Jesu, Göttingen 19626, 17 ş.u. 

5 Cf. Gleichniße Jesu — Einführung und Auslegung, Göttingen 1971, 27-31. 

milostiv din parabola cu acelaşi nume sau viclenia administratorului necinstit. 
De aceea, cred că această definiţie a parabolelor lui Isus este cea mai potrivită: 


Parabolele lui Isus sunt unul dintre elementele narative de bază ale Noului 
Testament. Nu ajunge să spui că Isus foloseşte parabolele pur şi simplu pentru că 
este un bun pedagog. Nu numai pentru a-i face atenţi pe ascultătorii săi relatează 
Isus istorii sau, mai bine zis, istorisiri care fac referinţă la situaţii concrete de viaţă. 
Faptul de a apela la această formă oratorică este cuprinsă în însăşi natura 
evangheliei. Pe scurt, acţiunea este semnificativă“. 


Exegetii sunt unanimi în a afirma că, dintre toate textele neotestamentare, 
parabolele sunt elementul caracteristic al învăţăturii lui Isus din Nazaret. De 
aceea, prin parabole noi intrăm în dialog direct cu Mântuitorul, care ne vorbeşte 
şi nouă astăzi, la timpul prezent, cu aceeaşi vigoare şi cu acelaşi spirit de 
convingere ca odinioară, când vorbea mulțimilor. Vorbirea prin imagini 
concrete şi vii este ceva caracteristic limbajului lui Isus. 

Modul de a enunta adevăruri, plecând de la situaţii concrete de viaţă, 
presupune adoptarea unei logici simple ca formă de argumentatie, uşor de 
memorizat şi valabilă peste timp. În forma cea mai simplă, parabola este o 
metaforă sau o asemănare luată din natura înconjurătoare, din viaţa cotidiană. 
Este vorba de exemple sau întâmplări cunoscute de toţi şi care impresionează 
prin culoarea, vivacitatea şi originalitatea logicii. 

Unii exegetii definesc parabolele ca fiind adevărate tratate de teologie 
conţinând adevăruri de negrăit, care, în spatele unor imagini obişnuite sau al 
unor comparații simple, ascund adevăruri teologice profunde, cu implicaţii 
hotărâtoare pentru trăirea creştină de fiecare zi. Pentru acest motiv, pedagogia 
lui Isus din Nazaret este unică şi impresionantă. Lui Isus nu-i plac adevărurile 
abstracte, înţelese doar de câţiva. El cunoaşte sufletul omului şi tocmai de 
aceea doreşte să se adapteze modulului său de a fi şi de a gândi. 

Este evident că tehnica de interpretare a parabolelor şi aplicaţiile imediate 
ce decurg din respectivele interpretări ne dezvăluie pedagogia unică a 
Maestrului din Nazaret. Graţie bogăției inepuizabile a parabolelor ce täsneste 
ca dintr-un izvor de munte, limpede şi zglobiu, ne aflăm pe terenul solid al 
înţelegerii şi al aplicaţiilor ce decurg din respectivele parabole. Să luăm ca 
exemplu parabolele împărăției din capitolul 13 al Evangheliei după sfântul 
Matei, în care autorul prezintă, rând pe rând, realități cunoscute şi dragi 


€ Cf. A.N. WILDER, Early Christian Rhetoric. The language of the Gospel, London 1964- 
Cambridge Mass. 1971, 71. 

ascultătorilor lui Isus. Astfel, avem parabola semanatorului, a neghinei, a 
grăuntelui de muştar şi a aluatului, a comoarei ascunse şi a mărgăritarului 
prețios si, în sfârşit, a năvodului. 

Nu ştim ce să admirăm mai întâi în acest capitol dedicat în întregime 
parabolelor. Pedagogia lui Isus este unică şi inepuizabilă. El analizează cu 
aceeaşi uşurinţă şi dibăcie teme legate de agricultură, cum ar fi parabola 
semănătorului sau cea a neghinei, sau teme bazate pe un adânc spirit de 
observaţie, cum este parabola grăuntelui de muştar sau a aluatului şi, în sfârşit, 
teme legate de viaţa tăinuită a evreilor, cum ar fi parabola comoarei ascunsă 
sau a mărgăritarului prețios. Felul lui Isus de a pune problema şi de a trage 
concluziile nu poate fi pus nici un moment la îndoială. În aceste parabole, Isus 
expune, din diferite perspective, misterul împărăției lui Dumnezeu, mister de 
credință, care cere din partea discipolilor acceptarea plină de bucurie, dar si 
misterul necredinfei cauzat de refuzul continuu din partea poporului ales. Prin 
urmare, parabola este unul dintre mijloacele expresive caracteristice folosite de 
Isus pentru a-şi expune învăţătura cu adevărat divină. 


2. De ce vorbeşte Isus în parabole? 


Parabola îşi trage originile, în primul rând, din necesitatea atât de dragă 
orientalilor de a vedea un adevăr prin imagini. Adevărul este îmbrăcat în 
elemente pitoreşti, care îl fac mai viu, mai direct şi mai accesibil. În limbajul 
figurat al parabolei intervine un alt factor decisiv, care pare să fie în contrast cu 
scopul deja afirmat. Omul oriental simţea o adevărată plăcere în a acoperi până 
la a ascunde adevărul, făcând recurs la tot felul de ziceri enigmatice, care 
stimulau curiozitatea ascultătorilor şi-i determinau la căutarea adevărului. 

Toate aceste aspecte sunt prezente în parabolele lui Isus. Trebuind să 
prezinte şi să reprezinte misterul împărăției lui Dumnezeu şi, implicit, misterul 
persoanei sale unui public eterogen şi, în parte, nepregătit, Isus a folosit, în 
scop pedagogic şi didactic, parabolele, care, oferind o idee oarecum vagă 
despre adevăr, îl constrângeau pe ascultător să reflecteze şi mai mult asupra 
acestuia, pentru a descoperi noi şi inedite interpretări. Aşa se explică întrebarea 
firească a discipolilor lui Isus: „De ce le vorbeşti în parabole?” (Mr 13,10). 

Isus nu face nici un secret din faptul că parabolele împărăției, pe lângă 
funcția pedagogico-didactică, au şi un scop teologic. Parabolele trebuia să 
ascundă de ochiul răuvoitorilor misterul profund al împărăției, adică „de privit 
să privească, dar să nu vadă, de ascultat să asculte, dar să nu înţeleagă; ca nu 
cumva să se întoarcă şi să fie iertati” (Mc 4,12, care parafrazeazä Is 6,9-10). 

Împărăţia cerurilor, promisă de Dumnezeu şi vestită de Isus, este acum 
concretizată în persoana sa. Împărăţia cerurilor este, înainte de toate, un dar 
divin. Acest mister, prin intermediul credinţei, îi împarte pe oameni în două 
categorii. Pe de o parte, sunt cei care văd şi cărora lor le este dat să înţeleagă 
„misterele împărăției lui Dumnezeu” (Mt 13,11); pe de altă parte, sunt „cei de 
afară” (Mc 4,11), cei care îşi închid inima şi mintea în faţa harului divin. Primii 
sunt numiţi de Isus însuşi „fericiti” (Mr 13,16); ceilalţi, în schimb, sunt vrednici 
de pedeapsa cea veşnică (Mt 13,42). 

Drumul cel mai direct pentru a cunoaşte marea personalitate a lui Isus din 
Nazaret, este câmpul vast al parabolelor. În ele se ascunde viaţa de fiecare zi 
cu problemele şi tensiunile ei, cu conflictele şi bucuriile ei, aşa cum a träit-o 
Isus odinioară în Palestina si care i-a oferit, din abundență, teme şi imagini 
pentru conţinutul parabolelor. 

Isus a fost cu adevărat un Maestru în a relata la momentul potrivit o 
parabolă. Se poate spune că Isus a fost un mare cunoscător al sufletului uman. 
Ela ştiut să vorbească simplu şi pe înţelesul tuturor, adică cu exemple luate din 
viaţa de fiecare zi a evreilor. Parabolele lui Isus nu sunt opere de artă literară, 
ele nu au ca scop să ne transmită principii de natură generală, dimpotrivă, 
fiecare dintre parabole a fost pronunţată într-un anumit moment din viaţa lui 
Isus, în împrejurări cu adevărat imprevizibile. 

Parabolele sunt modul cel mai lesne, dar şi cel mai simplu prin care Isus îşi 
expune învăţătura. Prin parabole, cunoaştem mărinimia lui Dumnezeu şi 
dragostea lui Isus Cristos faţă de noi, oamenii, conform principiului: „nu cei 
sănătoşi au nevoie de medic, ci cei bolnavi” (Mc 2,17). Isus se adresa unei 
mase de oameni care cuprindea toate categoriile: bărbaţi şi femei, tineri şi 
vârstnici, bogaţi şi săraci, evrei şi greci, pentru că toţi aveau nevoie de medic, 
adică de Dumnezeu. 

Din modul în care Isus se adresează acestor oameni aflaţi în căutarea 
adevărului, din modul în care îşi selectează temele ce urmează să le supună 
atenţiei interlocutorilor săi, din modul în care concepe conţinutul respectivelor 
parabole, adică forma, limbajul şi implicaţiile lor, avem astăzi tot atâtea 
domenii de cercetare şi analiză. De asemenea, tonul cu care Isus pronunţă 
parabolele, bländetea şi bunătatea sa fără margini, spiritul de ingäduintä si 
toleranţă dus până la limita posibilului au făcut din parabole adevărate bijuterii, 
care cer să fie studiate şi azi cu aceeaşi pasiune. 

Pe drept cuvânt, în parabole, noi auzim şi astăzi cuvintele lui Isus, aşa cum 
le-a pronunţat el odinioară, fără nici o modificare sau schimbare de sens. În 
parabolele lui Isus, noi ascultăm acum, ca şi odinioară, sua ipsissima vox. Prin 

urmare, este firesc să învăţăm din parabole pedagogia extraordinară a lui Isus, 
pentru că prin intermediul lor ne aflăm la sursă, la origini. 


3. Parabolele, o armă de luptă? 


Isus a folosit parabolele ca o adevărată armă de luptă, pentru a ataca, dar fără 
a jena, pentru a provoca constiintele, dar fără a le sufoca, pentru a crea o stare 
conflictuală, dar fără a se folosi de ea. Fiecare parabolă cere o explicaţie, dar 
şi un răspuns. Din acest motiv, ele îi deranjează pe ascultătorii săi, produc o 
criză în comoditatea lor sau o ciocnire de idei, dar, în acelaşi timp, provoacă şi 
o verificare a propriilor idei şi gânduri. Isus a vorbit oamenilor de odinioară, 
dar ni se adresează în egală măsură şi nouă astăzi. Isus a vorbit oamenilor făcuţi 
din carne şi sânge, ca şi noi. El s-a adaptat situaţiei şi mentalitätii lor. 

Fiecărei parabole îi corespunde un moment precis din viaţa şi activitatea lui 
Isus. Exegetii numesc acest prilej unic în care parabolele au luat fiinţă Sitz im 
Leben. Or, tocmai acest moment cu totul special, acest Sitz im Leben, este 
necesar pentru noi astăzi, pentru a putea înţelege şi aprecia adevăratul sens al 
parabolelor din Noul Testament. 

Ce anume intenționa Isus să transmită ascultătorilor, prin intermediul 
parabolelor, în acel moment al vieţii sale? Care era efectul parabolelor asupra 
ascultătorilor săi? Astăzi, exegetii sunt de acord asupra următorului fapt: /sus 
avea un mod foarte personal de a se folosi de parabole. Cea mai bună metodă 
de analiză şi interpretare a parabolelor va fi aceea care corespunde cel mai bine 
cu însăşi metoda lui Isus de a se adresa mulțimilor în parabole. De asemenea, 
urmărind atent parabolele, noi individualizäm care sunt cerinţele lui Isus față 
de ucenicii lui de astăzi. 

În parabolele sale, Isus se ocupă cel mai mult de probleme practice, şi nu de 
terorii vagi sau de argumente abstracte. Parabolele lui Isus se referă la moduri 
de a fi şi de a acţiona, la comportamente sau atitudini concrete de viaţă, şi mai 
puţin la idei abstracte sau gândire filozofică. Pe Isus nu-l interesează cine 
suntem şi cu ce ne lăudăm. 

Isus foloseşte parabolele în situaţii concrete de dialog şi, deci, ca un mijloc 
de a dialoga cu mulțimile, şi mai puţin ca un mijloc pedagogic sau ca un 
instrument didactic sau polemic. 

Forţa de convingere a parabolelor lui Isus izvorăşte din experienţa de fiecare 
zi la care ele fac apel. În înţelegerea parabolelor, decisivă este experiența, şi nu 
forţa unei logici pur conceptuale sau cerebrale. 

O trăsătură esenţială parabolelor sau, altfel spus, numitorul comun al 
parabolelor este acţiunea. Parabolele nu se mulțumesc să arate cum sunt 
anumite lucruri sau persoane, ci modul în care acţionează şi se comportă ele în 
realitate. În funcţie de acţiunile lor, parabolele se împart în două mari grupe: 

— parabole care se referă la comportamentul ascultătorilor lui Isus. Aceste 
parabole recomandă de obicei o anumită conduită sau îndeplinesc funcția de 
avertisment; 

— parabole care vor să explice comportamentul lui Isus Cristos şi, implicit, 
cel al lui Dumnezeu faţă de noi oamenii. 

O dovadă în acest sens vine din faptul că parabolele evanghelice nu se 
prezintă niciodată ca simple fabule care atribuie plantelor sau animalelor 
acţiuni sau sentimente specifice oamenilor. Nici o parabolă nu face apologia 
copacilor, care îşi doresc un rege, aşa cum este cazul în Jud 9,8-15. În ceea ce 
priveşte referintele la animale, trebuie să semnalăm următoarele: 

— avertismentul dat de a-i evita pe „profeţii mincinoşi, care vin în piei de 
oaie, iar pe dinăuntru sunt lupi răpitori” (Mt 7,15); 

— invitaţia de a imita prudenta „şerpilor” şi simplitatea „porumbeilor” (Mt 
10,16b). 


4. Parabole care se referă la comportamentul ascultătorilor lui Isus 


Parabolele din această categorie sunt foarte numeroase, iar caracterul lor este 
evident. Unele dintre ele recomandă un comportament determinat; altele, în 
schimb, îi avertizează pe ascultători împotriva unui anumit comportament care 
ar avea urmări de nedorit. 

Din prima categorie avem, de exemplu, patru parabole care prezintă aşa 
numitele relatări exemplare şi care, evident, nu au nevoie de explicaţii 
suplimentare pentru a le înţelege lecţia: samariteanul milostiv (Le 10,30-37); 
bogatul fără minte (Lc 12,16-20); bogatul nemilostiv şi Lazăr cel sărac (Le 
16,19-31); fariseul si vamesul (Le 18,9-14). În alte parabole, ascultătorul este 
invitat să ia exemplu de la economul necinstit (Le 16,1-8) sau de la muncitorul 
care descoperă o comoară în pământ sau de la negustorul care găseşte un 
mărgăritar ales (Mt 13,44-46). Şirul acestor exemple ar putea fi completat şi cu 
alte parabole, cum ar fi cea a omului care, înainte de a pleca la război, 
chibzuieşte bine forţa armatelor sale (Le 14,28-32). 

Alte parabole, în schimb, conţin exemple ce nu trebuie în nici un caz 
urmate. Aceste parabole sunt: servitorul neîndurător (Mt 18,23-34); arendasii 

ucigasi (Mc 12,1-9); fecioarele neintelepte (Mt 25,1-12); servitorul şi talanfii 
Incredintati (Mt 25,14-30). 

In sfärsit, intälnim alte parabole, care ne oferä simultan douäalternative, una 
de ales, iar cealaltă de evitat. De exemplu, in Mt 7,24-27 se cere imitarea 
omului prudent, care şi-a construit casa pe stâncă, şi nu a omului care şi-a 
construit casa pe nisip. În alt caz, ascultătorii sunt îndemnați să acţioneze luând 
exemplu de la portarul care aşteaptă întoarcerea stăpânului (Mc 13,34-36), şi 
nicidecum să se lase influenţaţi de exemplul proprietarului, care a neglijat pur 
si simplu paza casei (Mt 24,43). 

Pe aceeaşi linie trebuie interpretate şi alte parabole, chiar dacă ele prezintă 
uneori caracteristicile unor simple asemănări. În acest context, trebuie evocate 
următoarele exemple: „nimeni nu coase un petic nou la o haină veche” sau 
„depozitează vin nou în burdufuri vechi” (Me 2,21-22); cazul copiilor care 
doresc un joc diferit de cel la care sunt de fapt invitaţi (Le 7,31-32); omul care 
pretinde să fie îndepărtat paiul din ochiul vecinului, în timp ce nu-i pasă de 
bärna din propriul ochi (Mt 7,3-5); orbul care doreşte să fie ghid altui orb (Mt 
15,14). 

De fapt, paginile Noului Testament abundă în astfel de parabole care se 
referă la tipul de comportament ce trebuie adoptat sau, respectiv, evitat de 
ascultătorii lui Isus. De asemenea, trebuie subliniat din nou faptul că nicăieri 
Isus nu-şi arată dibăcia de a umbla cu masele ca în parabolele sale, „deoarece 
el învăţa ca unul care are autoritate, şi nu în felul cärturarilor” (Mt 7,29). 


5. Parabole care se referă la comportamentul lui Isus 
sau la cel al lui Dumnezeu 


Acest al doilea tip de parabole, care nu sunt cu nimic inferioare celor citate 
până acum, se referă la trei cazuri specifice: cazuri în care Isus încearcă să 
explice comportamentul său, fără a face referinţe la comportamentul Tatălui; 
cazuri în care vorbeşte despre comportamentul lui Dumnezeu, fără alte referinţe 
la propriul comportament, şi cazuri în care vorbeşte despre comportamentul lui 
Dumnezeu, raportat însă la propriul comportament. 

Atunci când Isus vorbeşte despre propriul său comportament, nu se foloseşte 
de parabole propriu-zise, ci de fraze cu caracter parabolic. Astfel, avem cazul 
când Mântuitorul se referă la relaţiile sale cu alţii: „nu cei sănătoşi au nevoie 
de medic, ci cei bolnavi” (Mc 2,17), iar despre vindecarea săvârşită în zi de 
sâmbătă, Isus declară următoarele: „Care dintre voi care are o oaie şi-i cade în 

fântână în zi de sâmbătă, nu se duce şi o scoate afară” (Mr 12,11). Din cele 

două exemple de mai sus, ca, de altfel, şi din nenumărate exemple luate din 
paginile Noului Testament, se poate deduce cu uşurinţă că Isus nu obişnuieşte 
a relata în parabole aspecte referitoare la propria-i persoană sau să justifice 
propriul comportament. 

Într-o altă categorie de parabole, Isus vorbeşte despre comportamentul lui 
Dumnezeu, însă fără să facă referinţe la comportamentul său. Astfel, ceea ce 
spune despre comportamentul lui Dumnezeu explică, de fapt, ceea ce el însuşi 
aştepta de la ascultătorii săi. În acest sens, este semnificativă comparaţia tatălui 
cu comportamentul acestuia faţă de propriul său fiu: „Cine dintre voi, dacă fiul 
îi va cere pâine, îi va da o piatră” (Mt 7,9). În definitiv, ceea ce îl interesează 
pe Isus este încrederea respectuoasă cu care ascultătorii săi trebuie să se 
adreseze lui Dumnezeu. Acest lucru reiese cu evidenţă şi din parabola 
prietenului care bate la uşă în miez de noapte (Lc 11,5-7), deşi, în acest caz, nu 
trebuie insistat asupra necesităţii unei rugăciuni perseverente (v. 8). Ținând 
cont de remarca surprinzătoare din respectivul verset, putem semnala faptul că 
această istorie a prietenului rămas fără pâine se concentrează în realitate nu atât 
asupra celui ce bate la uşă noaptea, ci asupra celuilalt care se vede deranjat la 
miez de noapte. Întrebarea care se pune este următoarea: cum ar fi reacționat 
ascultătorul dacă ar fi fost în locul acelui om? 

Acum se impune să facem o analiză a cuvintelor lui Isus referitoare la 
atitudinea Tatălui Ceresc „care face să răsară soarele său peste cei răi şi peste 
cei buni şi să plouă peste cei drepţi şi peste cei nedrepti”(Mr 5,45). Cu alte 
cuvinte, Isus ridică o problemă deosebit de stringentă pentru teologia iudaică 
tradițională, şi anume cum este posibil să se concilieze lipsa de diferenţiere 
între cei buni şi cei răi, pe de o parte, şi dreptatea lui Dumnezeu, pe de altă 
parte? Pe Isus însă nu-l interesează în mod direct această problemă de natură 
teologică. Toată atenţia lui se concentrează asupra comportamentului 
ascultătorilor, adică, dacă Dumnezeu nu face nici un fel de deosebire, atunci 
nici ascultători lui Isus nu trebuie să facă vreo diferenţiere. 

Cazul cel mai original în parabolele lui Isus este acela al parabolelor care au 
ca obiectiv explicarea comportamentului lui Dumnezeu văzut în raport cu 
comportamentul lui Isus. Din aceste parabole înţelegem care era ideea lui Isus 
faţă de misiunea sa. Să luăm câteva exemple concrete. 

Adversarilor săi, care îi reproşau că frecventează „vameşii şi păcătoşii”, Isus 
le răspunde vorbindu-le despre Dumnezeu Păstorul, care-şi caută neobosit oaia 
pierdută şi nu-şi dă răgaz până ce n-o găseşte şi, când o găseşte, trăieşte un 
sentiment de mare bucurie (Lc 15,4-7). De fapt, acest Păstor exprimă gândul 
că Isus nutreşte aceeaşi preocupare ca şi Dumnezeu față de oameni păcătoşi. Cu 

alte cuvinte, modul de a acţiona al lui Isus este identic cu modul de a acţiona 
al lui Dumnezeu. Această învățătură, preluată şi de parabola drahmei pierdute 
(Le 15,8-10), se imbogäteste şi se integrează perfect în cadrul mai general al 
parabolei fiului Risipitor (Le 15,11-32) sau a lucrătorilor din vie (Mt 20,1-15). 
Aceste două parabole insistă asupra dispozitiei care se cere din partea 
ascultătorilor, pentru a recunoaşte acțiunea salvifică a lui Dumnezeu în 
comportamentul lui Isus Cristos. Intervenţia lui Dumnezeu, destinată să-i 
salveze pe oameni, coincide cu misiunea lui Isus şi, deci, modul de a acţiona 
al lui Dumnezeu este identic cu cel al lui Isus. 

Dacă este întrutotul adevărat că Dumnezeu acţionează prin Isus pentru a 
pregăti venirea împărăției, este la fel de adevărat că această acţiune a lui 
Dumnezeu se desfăşoară într-un mod care tulbură sau chiar deranjează cercul 
de prieteni ai lui Isus. Este natural deci să ne întrebăm dacă, într-adevăr, există 
vreo asemănare între imaginile grandioase referitoare la împărăţia lui 
Dumnezeu şi realităţile atât de modeste ale unui minister plin de insuccese şi 
contradicții? O serie întreagă de parabole abordează şi această tematică 
spinoasă. 

Parabola semänätorului (Mc 4,3-8) reflectă impresia pe care o aveau 
ascultătorii lui Isus cu privire la ministerul său, minister care, aparent, adună 
numai insuccese. În versetul final al parabolei, Isus exprimă totuşi siguranța 
unui mare succes, în ciuda unor constatări deprimante de pe parcursul 
parabolei: sămânţa căzută în pământ bun „a dat rod. A incoltit, a crescut şi a 
adus: una treizeci, alta şaizeci, alta o sută”. Cu alte cuvinte, ceea ce Dumnezeu 
a început nu poate decât să înflorească şi să dea rod şi, deci, să întreacă orice 
aşteptare. Dar dacă Dumnezeu a intervenit în istoria oamenilor trimițându-l pe 
Isus, cum este totuşi posibil ca acum să lase lucrurile să meargă de la sine, dând 
impresia unui dezinteres total? 

Parabola semintei ce incolteste de la sine (Mc 4,26-29) lasă să se înţeleagă 
că Dumnezeu permite ca lucrurile să-şi urmeze calea lor naturală. După 
semănat, Dumnezeu lasă ca pământul să acţioneze conform legilor sale, însă 
putem fi siguri că, la momentul secerişului, Dumnezeu va fi prezent. Atunci şi 
numai atunci neghina va fi separată de grâul bun (Mt 13,24-30), iar peştii buni 
vor fi şi ei separați de cei răi (Mt 13,47-48). Tot la fel, din sămânţa mică si 
neimportantă de muştar se va dezvolta un copac mare, în timp ce putina drojdie 
va face să dospească o mare cantitate de aluat (Lc 13,18-21). 

Desigur, ramurile înfrunzite ale smochinului nu reprezintă încă splendoarea 
vieţii. Ele sunt semnul care nu înşală niciodată (Mc 13,28). Clipa prezentă este, 
în realitate, ultima ocazie oferită smochinului neroditor (Le 13,6-9), adică 

ultima tentativă pe care Dumnezeu o întreprinde pentru a-i salva pe cei păcătoşi 
de la dezastru; este vorba în această afirmaţie de încercările divine realizate in 
ministerul lui Isus din Nazaret. 


6. Concluzie 


Evident, din multitudinea de parabole, din varietatea de limbaj şi tematici, 
din modurile multiple de analiză şi interpretare etc. reiese încă o dată spiritul 
de bun cunoscător al sufletului omului, de mare pedagog al lui Isus Cristos. De 
aceea, pentru a ilustra comportamentul lui Isus sau, eventual, cel pe care trebuie 
să-l adopte ascultătorii săi, parabolele fac deseori referinţe la comportamentul 
lui Dumnezeu. 

În analiza acestor parabole, interesul nu trebuie să se concentreze numai 
asupra clarificării unuia sau altuia dintre atributele divine sau să definească 
ceea ce este Dumnezeu, de exemplu, că Dumnezeu este milostiv, iertător, 
răbdător etc. Scopul parabolelor este să descrie modul în care Dumnezeu 
acţionează, de exemplu, asemenea unui tată faţă de fiul său, din parabola cu 
acelaşi nume (Lc 15,1 1-32), sau asemenea prietenului faţă de prietenul său, din 
parabola intitulată puterea rugăciuni (Le 11,11-13). 

Dacă aceste două observaţii sunt juste, atunci este clar că se face o gravă 
eroare atunci când exegeza parabolelor ar fi preocupată numai de a reduce 
invätämintele acestor parabole la un adevăr cu caracter general, teoretic şi 
abstract sau de a pune acest adevăr în slujba vreunei teze de teologie 
speculativă. Desigur, acţiunea nu trebuie opusă doctrinei care este conținută în 
mod implicit în respectivele parabole. Este evident că terenul de acţiune al 
parabolelor este cel al comportamentelor, al practicii cotidiene. 

În încheiere, am putea să ne întrebăm dacă primii creştini nu au văzut cumva 
situaţia lor religioasă din aceeaşi perspectivă. O dovadă în acest sens ar putea 
fi numele 080g, adică drum sau cale, pe care ei şi-l dădeau pentru a se deosebi 
de iudei, aşa cum se întâmplă atunci când Saul vine la Damasc: „cu scopul de 
a-i aduce legaţi la Ierusalim pe cei care îi va găsi urmând această cale, fie 
bărbaţi, fie femei” (Fap 9,2). Termenul cale se referă în acest caz la religia 
creştină, desemnată cu ajutorul unei metafore care indică o formă de 
comportament sau conduită morală şi care are în vedere întreaga viaţă a 
omului”. Nu ajunge să se cunoască doar traiectoria acestui drum pe un eventual 


7 Cf. nota b de la Fap 9,2 în Nouveau Testament, TOB, Paris 1973. 

itinerar, ci este nevoie de un angajament total, caracterizat de un anumit stil de 
viaţă pentru cel ce străbate acest drum. 

Aşadar, a înţelege astăzi parabolele înseamnă a intra în dialog direct cu Isus 
din Nazaret, fără nici un sentiment de izolare şi fără a ne dezice de situațiile în 
care ne aflăm si de problemele pe care viaţa ni le pune în faţă. Este vorba, de 
fapt, de a ne deprinde să vedem aceste situaţii reale cu ochi noi, cu ochii cu care 
însuşi Isus vedea situaţiile timpului său. 

Limbajul parabolelor este, prin însăşi natura sa, un limbaj obscur, destinat 
să tăinuiască ideile. Este un limbaj inferior celui din discursurile obişnuite ale 
lui Isus, un limbaj ce se cere descifrat şi, deci, interpretat. Însă a interpreta 
parabolele înseamnă a le descifra, a scoate din ele mesajul imaginilor care 
acoperă respectivele parabole. Sensul unei parabole nu rezidă în parabola 
propriu-zisă. Se povesteşte o istorie, se descrie o anumită întâmplare, însă ceea 
ce îl interesează pe exeget este să raporteze respectiva parabolă la o anumită 
realitate cu care ea se află în raport nemijlocit. 

Din cele spuse mai sus este evident că în interpretarea parabolelor intervin 
dificultăţi ce trebuie depăşite şi, abia după aceea, vălul acestor parabole este 
total îndepărtat. Noi, astăzi, la aproape două mii de ani distanță de Maestrul 
nostru, am pierdut amintirea contextului original — aşa numitul Sitz im Leben 
— în cadrul căruia parabolele aveau sens. Însă exegeza modernă a obţinut 
rezultate remarcabile în interpretarea parabolelor lui Isus prin analiza atentă a 
cadrului parabolelor şi a stilului personal al lui Isus utilizat în respectivele 
parabole. 


Zusammenfassung 


Das Christentum ist vor allem eine Lehre, die uns gegeben worden ist, um sie zu 
kennen, um sie zu lernen und auch im Leben Zeugnis davon abzulegen. 
Infolgedessen war das Christentum niemals nur für einige reserviert. Das 
Christentum ist, im Gegenteil, eine Lehre, die allen offen ist. In dem 
gegenwärtigen Artikel, Die Pädagogik Jesu in seinen Gleichnissen, handelt es sich 
um die neotestamentarischen Texte, die von Jesu am meisten gebraucht worden 
sind. Das Wort stammt aus dem Griechischen und heisst napaßoAn. Dieses Wort 
definiert eine literarische Form, die dem hebräischen Geist Ideen mitzuteilen sehr 
nahe steht. Der Artikel stellt eine umfangreiche Bibliographie zur Verfügung, die 
die Pädagogik Jesu völlig unterstreicht. Sie sind vor allem eine „Kampfwaffe”, 
wie sie J. Jeremias, ein grosser Kenner der Gleichnisse Jesu, darstellt. 

Der Artikel besteht aus folgenden Teilen. 

1. Was sind die Gleichnisse Jesu? 


2. Warum verwendet Jesu die Gleichnisse? 

3. Die Gleichnisse als „Kampfwaffe”. 

4. Das Verhalten der Zuhörer. 

5. Das Verhalten Jesu und infolgedessen jenes Gottes 
6. Die Schlussfolgerung. 

